### Resumé

Foreningen Give Idræts-, Sundheds- og Kulturcenter har tidligere fået bevilget en kommunal lånegaranti på 6,5 mio. kr. til dækningen af foreningens medfinansiering ved byggeriet af de nye idrætsfaciliteter ved [adresse] i Give. Lånegarantien er aktuelt nedbragt til 3,5 mio. kr. Foreningen ansøger nu om en forøgelse af lånegarantien med 3,5 mio. kr. til dækningen af den del af medfinansieringen, som foreningen mangler at indbetale til Vejle Kommune, samt færdiggørelse af udvendigt og indvendigt arbejde i forbindelse med projektet.

### Sagsfremstilling

Foreningen Give Idræts-, Sundheds- og Kulturcenter (GISK) har til formål at drive og udvikle Give Idræts-, Sundheds- og Kulturcenter for at stille faciliteter til rådighed for idræt, sundhedsmæssige- og kulturelle aktiviteter i Give området. Ved en opløsning vil en eventuel formue skulle anvendes i henhold til [adresse], Sundheds- og [adresse] formålsparagraf samt efter aftale med Vejle Kommune. Foreningens vedtægter er bilagt sagen.

I budget 2020 og 2021 blev der samlet afsat 41 mio. kr. til nye idrætsfaciliteter ved [adresse] i Give. Indeholdt er [adresse], Sundheds- og Kulturcenter medfinansiering på projektet med 7,98 mio. kr. Herudover skal tillægges fondsmoms. Dele af anlægsbevillingen er anvendt til etableringen af en kunstgræsbane, mens den resterende del er anvendt til byggeriet af de nye idrætsfaciliteter.

[adresse], Sundheds og Kulturcenter oplyser, at de herudover lokalt har indsamlet 2,9 mio. kr. til øremærkede inventarprojekter, som er disponeret.

På Byrådets møde den 28. april 2021, sag 89, fik Give Idræts-, Sundheds- og Kulturcenter bevilget en kommunal lånegaranti på 6,5 mio. kr. til dækning af foreningens medfinansiering af de nye idrætsfaciliteter. Lånegarantien blev forlænget ad to omgange på Byrådets møder den 25. maj 2022, sag 103, samt den 13.december 2023, sag 221. Behovet for en kommunal lånegaranti på 6,5 mio. kr. var som følge af manglende lokalt indsamlede midler i regi af GISK. Betingelsen for lånegarantien på 6,5 mio. kr. var derfor, at lånet afvikles således, at restgælden ved låneoptagelse (ved indvielsen af de nye faciliteter) vil være 3,5 mio. kr., som afvikles over 30 år. Det har også været tilfældet, og den aktuelle lånegaranti for GISK er således på 3,5 mio.kr.

**Ansøgning om forhøjelse af eksisterende lånegaranti**

[adresse], Sundheds- og Kulturcenter ansøger nu om en forøgelse af lånegarantien på 3,5 mio. kr., således den samlede lånegaranti er på 7 mio. kr.

GISK er ikke lykkes med at indsamle lokale midler i det omfang som foreningen forud for, under og efter indvielsen af projektet har tilkendegivet ville være realistisk. Helt konkret mangler foreningen 2,5 mio. kr. i indsamlede midler, og de midler mangler i det samlede regnskab for projektet, og det er således midler GISK skylder Vejle Kommune. Derudover er byggeprojektet ikke afsluttet, da GISK derudover har været nødt til at stoppe byggeri af nyt køkken, da denne finansiering heller ikke er blevet rejst. Der er således også et uafsluttet byggeprojekt i tillæg til de midler, foreningen skylder Vejle Kommune.

Forøgelsen af lånegarantien skal dermed dække 2,5 mio. kr., som foreningen mangler at indbetale til Vejle Kommune. Herudover er der fortsat udvendigt samt indvendigt arbejde, som mangler at blive færdiggjort for samlet 1 mio. kr. vedrørende nyt køkken. Derudover oplyser GISK (ikke omtalt i ansøgningen), at der udestår arbejder for mellem 0,5 og 1,5 mio. kr. til samme køkken i form af inventar, ventilation, arbejdsborde m.m. Ansøgningen er bilagt sagen.

**Retningslinjer for bevilling af kommunal lånegaranti**

Byrådet vedtog den 6. oktober 2021 reviderede retningslinjer for lånegarantier til foreninger. I henhold til retningslinjerne kan der - for at understøtte initiativer og aktiviteter, der medvirker til stærke og levende lokalsamfund eller sikrer sammenhængskraft i kommunen - i særlige tilfælde ydes kommunal økonomisk støtte.

Kommunal økonomisk støtte skal ske sammen med et lokalt økonomisk engagement og skal fokusere på det frivillige engagement som grundlag for foreningsaktiviteter og skal udgøre en mindre del af det økonomiske grundlag. Konkret kan der ydes lånegarantier og lignende til foreninger og foreningsaktiviteter på op til 1 mio. kr., dog maksimalt 30 % af projektets samlede budget. Der er samtidig fastlagt en ramme for de samlede lånegarantier i Vejle Kommune på i alt 45 mio. kr.

Ved en behandling af ansøgninger om lånegarantier skal der anlægges en konkret vurdering af:

1. Lovligheden
2. Opfyldelse af ovennævnte retningslinjer
3. Overholdelse af kommunens samlede ramme for garantier
4. Risikoen i forhold til kommunens økonomiske engagement

Såfremt forvaltningens vurdering af nævnte forhold falder positivt ud, fremsendes sagen gennem Økonomiudvalget til Byrådets behandling.

**Forvaltningens vurdering**

1. [adresse], Sundheds- og Kulturcenter har, i henhold til vedtægterne, til formål at drive og udvikle Give Idræts-, Sundheds- og Kulturcenter for at stille faciliteter til rådighed for idræt, sundhedsmæssige og kulturelle aktiviteter i Give området. Faciliteter til aktiviteter for [adresse] borgere er en lovlig kommunal aktivitet, som vil kunne støttes med hjemmel i de ulovfæstede regler om kommunens opgavevaretagelse, kommunalfuldmagten.
2. Retningslinjerne for lånegarantier vurderes at være opfyldt, for så vidt angår, at Give Idræts-, Sundheds- og Kulturcenter understøtter et stærkt og levende lokalsamfund og herigennem det lokale og frivillige engagement som grundlag for foreninger og foreningsaktiviteter. Såfremt GISK bevilges en forøgelse af den kommunal lånegaranti med 3,5 mio. kr., vurderes retningslinjerne ikke at være opfyldt, for så vidt angår den maksimale grænse for lånegarantier på 1 mio. kr., dog maksimalt 30 % af projektets samlede budget.
3. Hvis lånegarantien godkendes, kan den rummes indenfor den samlede ramme for lånegarantier i Vejle Kommune. Forud for sagens behandling resterer der 20,658 mio. kr. i puljen.
4. Forvaltningen vurderer, at en forøgelse af den kommunal lånegaranti på 3,5 mio. kr. vil indebære en økonomisk risiko for Vejle Kommune, da en del af indtægterne i de fremsendte budgetter kun er 3 årige aftaler. Det vil muligvis være muligt i en vist omfang at forhøje huslejen for de foreninger, der er i huset, så foreningen GISK vil kunne håndtere renter og afdrag indenfor driften. Ved en godkendelse af ansøgningen gør forvaltningen dog opmærksom på, at det økonomiske fundament i foreningen vil være mere presset end ønsket, og en (pt. ikke aktuel) risiko vil være, at Vejle Kommune på sigt må overtage driften af hal-komplekset i Give.

Da en forøgelse af lånegarantien overskrider den maksimale grænse for lånegarantier og dermed ikke er i overensstemmelse med de gældende retningslinjer, kan forvaltningen ikke anbefale, at foreningen Give Idræts-, Sundheds- og Kulturcenter bevilges en kommunal lånegaranti.

### Økonomi

Høringssvar:

Centralt Budget har ingen bemærkninger af bevillingsmæssig karakter. Dog bemærkes det at der ved tilsagn om kommunegarantier skal foretages en tilsvarende deponering, og derved en forringelse af [adresse] frie likviditet. I ovenstående tilfælde vil der, såfremt der gives tilsagn om en kommunegaranti, skulle foretages en deponering på 3,5 mio. kr. Det bemærkes endvidere, at et eventuelt tilsagn i denne sag om en kommunegaranti ikke er i overensstemmelsen med de gældende retningslinjer, som tidligere besluttet af Byrådet. Såfremt der gives tilsagn om en kommunegaranti, anbefales det, at der afholdes møde mellem fagforvaltningen og foreningen GISK med henblik på at drøfte den videre proces og yderligere verificering af det økonomiske grundlag, inden en eventuel kommunegaranti tages i anvendelse.

### Klima og resiliensvurdering

Ingen bemærkninger.

### Sagens videre forløb

Sagen skal behandles af Økonomiudvalget og Byrådet.

### Historik

#### Kultur- og Sundhedsdirektøren indstiller, den 3. juni 2025, punkt 83:

at en forøgelse af lånegarantien ikke anbefales, idet lånegarantien ikke er i overensstemmelse med de vedtagne retningslinjer for lånegarantier.

#### Beslutning fra Kultur- og Idrætsudvalget, den 3. juni 2025, punkt 83:

Kultur- og Idrætsudvalget ser med stor alvor på sagen og ønsker derfor en drøftelse af sagen i Økonomiudvalget forud for, at Kultur- og Idrætsudvalget tager stillingen i sagen.

Villads Olesen og Paw Brandt deltog ikke i sagens behandling.

**Administrativ tilføjelse indsat den 11. juni 2025:**

Som følge af beslutningen i Kultur- og Idrætsudvalget den 3. juni 2025 forelægges sagen til drøftelse i Økonomiudvalget.

#### Beslutning fra Økonomiudvalget, den 16. juni 2025, punkt 173:

Drøftet.

Fraværende: Kirsten Lauritsen og Carl Thygesen.

#### Kultur- og Sundhedsdirektøren indstiller, den 12. august 2025, punkt 102:

at en forøgelse af lånegarantien ikke anbefales, idet lånegarantien ikke er i overensstemmelse med de vedtagne retningslinjer for lånegarantier.

#### Beslutning fra Kultur- og Idrætsudvalget, den 12. august 2025, punkt 102:

Kultur- og Idrætsudvalget anbefaler, at ansøgningen fra [adresse] imødekommes, og lånegarantien dermed forhøjes med 3,5 mio. kr.

#### Beslutning fra Økonomiudvalget, den 18. august 2025, punkt 210:

Anbefales.

Der afholdes møde mellem fagforvaltningen og foreningen GISK med henblik på at drøfte den videre proces og yderligere verificering af det økonomiske grundlag, inden en eventuel kommunegaranti tages i anvendelse.

### Administrativ tilføjelse

Indsat 2. juli 2025:

Bilag med GISKs redegørelse for sagen og mulighed for tilbagebetaling er vedlagt sagen.

### Beslutning

Godkendt.

Der afholdes møde mellem fagforvaltningen og foreningen GISK med henblik på at drøfte den videre proces og yderligere verificering af det økonomiske grundlag, inden en eventuel kommunegaranti tages i anvendelse.

Fraværende: Bobby Thorsen, i stedet mødte Tommy Nørgaard.

Fraværende: Ruth Søndergaard.